projecte-aina/catalan_government_crawling huggingface dataset:
El document Indicadors de protecció de la salut ofereix a la ciutadania i als professionals un recull d'informació fiable, rellevant i comparable de les activitats i resultats de les actuacions en protecció de la salut, la finalitat de les quals és protegir la població dels agents físics, químics i biològics presents en el medi que poden produir un efecte negatiu en la salut de les persones.
Aquesta publicació complementa els informes detallats que es fan en el marc de programes concrets i que afegeixen el valor de l'anàlisi, i presenta una visió global d'indicadors expressats de forma gràfica al servei de compartir coneixement entre les persones que intervenen en l'execució dels controls oficials, així com entre d'altres persones i organismes interessats en la matèria.
Amb aquesta iniciativa, l'Agència de Salut Pública de Catalunya, a través de la Direcció de Protecció de la Salut, promou la transparència de les activitats i els resultats del control oficial alimentari i ambiental i altres actuacions de l'àmbit de la protecció de la salut, i facilita l'accés a la informació a les persones i entitats que hi estiguin interessades.
L'informe presenta, de manera visual i sintètica, els resultats obtinguts de l'activitat realitzada en l'àmbit de la protecció de la salut durant l'any 2012.
El nou protocol, vigent des de l'estiu, hi posa una atenció especial, atès que més de 2 de cada 10 dones en edat fèrtil són fumadores.
El nou Protocol de seguiment de l'embaràs a Catalunya estableix un seguiment atent al consum de tabac, alcohol i altres drogues.
Avortament, part prematur, baix pes en néixer o problemes físics, mentals, de comportament o d'aprenentatge durant la infància són algunes de les conseqüències associades a l'exposició al fum del tabac.
Per això, el nou protocol recomana que es pregunti sobre el consum i l'exposició al fum ambiental a totes les dones embarassades i que s'ofereixi consell sanitari per deixar de fumar a totes les dones embarassades fumadores.
El consell sanitari és una forma efectiva d'augmentar la motivació per deixar de fumar i ajudar a abandonar el tabac.
Deixar de fumar és l'única forma efectiva de protegir la salut de les dones embarassades i del fetus dels riscos del tabac.
Alguns consells poden ajudar a les dones embarassades que han decidit tenir cura de la seva salut i de la del nadó que ha de néixer:
Moltes dones fumadores que deixen el tabac durant l'embaràs tornen a fumar després del part o en finalitzar la lactància materna.
És molt important sensibilitzar les mares perquè es mantinguin sense fumar després del naixement, no només per protegir la seva salut, sinó també per evitar l'exposició del nadó als components tòxics del tabac a través de la llet materna, el fum ambiental i els productes residuals que impregnen la roba de vestir o els objectes de la llar.
D'acord amb els resultats de l' Enquesta de Salut de Catalunya, a casa nostra fuma el 18,5% de les dones de 15 anys o més, i els percentatges de dones fumadores són més elevats en el grup de 15 a 44 anys, on l'any 2017 hi havia un 20,6% de dones fumadores.
Els canvis culturals i la intensificació de la publicitat del tabac adreçada a les dones van contribuir a fer que el tabaquisme femení augmentés progressivament durant les últimes dècades del segle passat i, com a conseqüència d'això, la mortalitat prematura que experimenten les dones per malalties causades pel tabac mostra una tendència creixent, amb més de 2.000 defuncions prematures a l'any atribuïbles al tabac a Catalunya.
Per això, prevenir el tabaquisme i l'exposició al fum ambiental de tabac és una de les estratègies més importants per protegir la salut de totes les dones.
El tabaquisme, que causa malalties cardiovasculars, respiratòries i càncer en tots dos sexes, afecta també de forma negativa la salut reproductiva de les dones, disminuint la fertilitat i avançant la menopausa.
Fumar durant l'embaràs causa efectes adversos durant la gestació, com la ruptura prematura de membranes, i afavoreix l'aparició de problemes del nadó relacionats amb un risc més gran de part preterme, pes baix en néixer, avortaments espontanis i síndrome de la mort sobtada de l'infant.
També es important la protecció de l'exposició a l'aire contaminat per fum de tabac en llocs tancats com la llar o el cotxe particular, ja que el fum procedent de les cigarretes conté concentracions molt elevades de substàncies tòxiques.
L'ozó troposfèric és un dels gasos que pot tenir efectes adversos per a la salut humana quan es troba en concentracions superiors a les habituals.
No s'emet directament a l'atmosfera, sinó que es forma a partir de reaccions químiques entre altres contaminants, com els òxids de nitrogen i els compostos orgànics volàtils.
Perquè es formi l'ozó cal, a més, una radiació solar intensa durant unes hores, de manera que és en els mesos de més insolació que és més probable que se'n superin els nivells recomanables.
És per això que entre els mesos de maig i setembre el Departament de Territori i Sostenibilitat du a terme la campanya estacional de vigilància dels nivells d'ozó troposfèric.
El sistema realitza un pronòstic diari dels nivells d'ozó troposfèric per al dia en curs i per a l'endemà.
Quan s'escau, es formula un avís preventiu abans del migdia.
Quan se superen els nivells recomanats, es publica un avís de superació.
En tots dos casos, aquests avisos s'acompanyen de les recomanacions de l'Agència de Salut Pública de Catalunya.
En cas que se superin els nivells recomanables, s'aconsella que la població vulnerable eviti l'exercici físic intens, especialment a l'aire lliure.
Per a la població general, el consell se circumscriu als casos d'alerta, i es dirigeix a una reducció de l'exercici físic intens a l'exterior.
Informació ampliada i diferents tipus de recomanacions per reduir l'exposició a la contaminació atmosfèrica en general.
L'ozó troposfèric conviu amb altres contaminants que també es monitoritzen durant tot l'any, per la incidència que poden tenir en la salut de les persones.
Els principals són les partícules en suspensió i els òxids de nitrogen, però n'hi ha més.
Altres contaminants de l'aire que cal conèixer són el diòxid de sofre (SO 2 ), el benzè, els hidrocarburs aromàtics policíclics, el monòxid de carboni els metalls tòxics, l'arsènic, el cadmi, el níquel, el plom, el sulfur d'hidrogen, el clor i el clorur d'hidrogen.
Els grups de persones més vulnerables als efectes de l'ozó troposfèric, com a la resta dels contaminants de l'aire, són les persones amb malalties cardíaques o amb afeccions del sistema respiratori.
També els nadons, els infants en edat preescolar i les dones embarassades.
Així mateix, algunes persones grans poden ser vulnerables a l'ozó troposfèric, degut a la disminució de la funció dels òrgans amb l'edat.
Una concentració elevada d'ozó troposfèric pot provocar tos, irritacions de la faringe, el coll i els ulls i dificultats respiratòries.
També pot reduir la funció pulmonar i provocar una inflamació de les vies respiratòries que generi una alteració del rendiment, o altres símptomes respiratoris.
Els nivells elevats d'ozó troposfèric s'han relacionat amb una incidència i un agreujament de l'asma.
Segona fase de la campanya de sensibilització "Jo m'hi adhereixo", que posa l'accent en la prevenció comunitària del consum
L'acció que va impulsar l'Agència de Salut Pública de Catalunya (ASPCAT) amb motiu de la darrera Setmana de sensibilització sobre els riscos de l'alcohol evoluciona cap a un vessant participatiu.
Enguany la intervenció vol sumar el màxim nombre de suports al lema "Jo m'hi adhereixo" iniciat per personalitats de diversos àmbits amb projecció pública massiva, com Jordi Basté, Mònica Terribas, Sergi Roberto o Bonaventura Clotet.
En aquesta segona fase, la campanya busca el suport de professionals de tots els àmbits de la salut amb la proposta que enregistrin el missatge d'adhesió i el comparteixin a les xarxes socials amb l'etiqueta.
"L'alcohol és responsabilitat de tothom" és una operació de conscienciació de tots els agents que poden tenir incidència directa en intervencions comunitàries de prevenció de consum, com comerciants, treballadors en espais d'oci nocturn, cossos de seguretat, etcètera.
La vocació de l'acció "Jo m'hi adhereixo" és estendre's a totes les capes de la població i recollir suports del conjunt de la ciutadania.
La iniciativa projecta la idea que la sensibilització sobre els riscos del consum d'alcohol és transversal i responsabilitat de molts actors:
"L'alcohol és una responsabilitat de tothom" és una campanya enmarcada en una estratègia de salut comunitària.
Aquestes estratègies estableixen actuacions destinades a millorar la salut de la comunitat en tots els aspectes: dimensions físiques, psicològica i social.
Ho fa basant-se en la capacitació col·lectiva d'adaptació positiva als canvis de l'entorn.
La salut comunitària és un eix prioritari del Pla Intersectorial i Interdepartamental de Salut Pública (PINSAP).
Els components de les actuacions comunitàries són els vincles establerts entre totes les persones de la comunitat, la interacció, el sentit de pertinença i la solidaritat.
A partir d'aquí s'intenta promoure un canvi des de la base, perquè els agents potencials de canvi són les mateixes persones i els grups on incideix la iniciativa.
Aquí trobareu dades de l'Observatori sobre els efectes de la crisi en la salut de la població, de l' Agència de Qualitat i Avaluació Sanitàries de Catalunya (AQuAS), que es dedica a fer el seguiment dels principals indicadors de salut de la població (estils de vida, consum de serveis sanitaris, incidència de determinades malalties) i analitzar-ne l'evolució, posant una atenció preferent en la població en situació de vulnerabilitat.
Les actuacions d'abordatge a les necessitats identificades a través de l'anàlisi dels efectes de la crisi es vehiculen a través del Pla Interdepartamental i Intersectorial de Salut Pública (PINSAP).
El consell territorial consultiu i de coordinació de salut pública de la demarcació del Camp de Tarragona es va constituir el 23 de febrer de 2017.
Nota de premsa de la constitució del Consell territorial del Camp de Tarragona
Els joves i els desequilibris entre el món rural i el món urbà, eixos d'actuació del PINSAP.
Els organismes representats a través dels membres de consell territorial consultiu i de coordinació de salut pública de Camp de Tarragona són:
L'evolució del PINSAP ha portat a introduir un altre element de transversalitat en el plantejament del programa, i en aquesta segona fase es transforma en el Pla Interdepartamental i Intersectorial de Salut Pública.
D'una banda, manté els objectius fundacionals d'incorporar el punt de vista de la salut com un dels eixos de totes les polítiques governamentals —des de la política d'Estat a la política municipal.
I, de l'altre, es proposa que aquestes accions serveixin per incrementar els anys en bona salut de la població de Catalunya.
Les àrees prioritàries de la programació amb la vista posada al 2020 defineixen noves àrees d'actuació, identificades per l'Organització Mundial de la Salut (OMS) com a reptes del segle XXI.
El focus es posa així mateix en problemes complexos que requereixen l'abordatge intersectorial i en factors de risc de mortalitat prematura o discapacitat, entre d'altres.
També es manté l'atenció en els projectes endegats en la fase 2014-2016 —COMSalut, Fitjove, AMED, etcètera.
El Pla 2017-2020 es fixa com a objectiu portar les estratègies de SaTP a tot el territori, i per això utilitza la figura del consell territorial com a l'òrgan base per implantar aquestes polítiques.
Els Consells Territorials vehiculen les iniciatives destinades a cada racó del país gràcies a la col·laboració estreta entre els departaments implicats del Govern, el món local, els proveïdors de salut, el món acadèmic, els col·legis professionals, el teixit associatiu i el tercer sector.
Documents de referència de la primera fase del PINSAP (2014-2016)
President Puigdemont: "Quan som sobirans en una política demostrem de què som capaços"
Jacobo Mendioroz, coordinador de la unitat de seguiment de la COVID-19 a Catalunya, serà el nou subdirector general de Vigilància i Resposta a Emergències de l'Agència de Salut Pública de Catalunya en substitució de Mireia Jané.
La incorporació del doctor Mendioroz permetrà enfortir les accions de vigilància, seguiment i execució d'accions relatives a la COVID-19 a l'Agència de Salut Pública.
Un dels objectius immediats de la renovada subdirecció serà el reforç de la coordinació territorial dels serveis de vigilància epidemiològica i amb els diferents agents del sistema de salut en un moment clau de gestió de la pandèmia.
En aquest sentit, el doctor Mendioroz té l'encàrrec de coordinar i executar de forma ràpida, àgil i efectiva les diferents estratègies traçades a curt i mig termini al conjunt del territori així com vetllar per l'actualització constant i proactiva de guies i protocols.
Mendioroz compaginarà aquest nou càrrec amb la direcció de l'Oficina Covid.
Aquest canvi també permet augmentar l'eficiència de les diferents estructures organitzatives i de comandament de l'Agència de Salut Pública de Catalunya i el Departament de Salut que es dediquen primordialment a gestionar la pandèmia provocada per la COVID-19 i les seves conseqüències.
La Secretaria de Salut Pública vol destacar la gran tasca realitzada per la doctora Mireia Jané, des de l'any 2013, al capdavant de la Sub-direcció general de Vigilància i Resposta a Emergències de Salut Pública.
En la reestructuració interna prevista, la doctora Jané passa a ocupar la plaça vacant de Sub-directora regional de Salut Pública a Barcelona.
Aquests dos canvis seran efectius a partir de l'1 d'octubre de 2020.
La Promoció d'activitat Física Saludable des del sistema sanitari s'impulsa des del 2005 pel Departament de Salut, té com a objectius difondre les recomanacions d'activitat física per a una bona salut, i aconseguir una població mes activa.
Per assolir aquestes fites, s'actua a través de la:
Aquesta iniciativa pionera, que va ser reconeguda amb el premi NAOS al 2008, s'inclou dins del Pla de salut, el Pla interdepartamental de salut pública (PINSAP) i forma part de les iniciatives de l'àmbit sanitari del Pla integral de promoció de l'activitat física i l'alimentació saludable (PAAS).
Vídeo adreçat als professionals de la salut, editat per l'Agència de Salut Pública de Catalunya, en el marc d'actuacions del Comitè d'anàlisi i seguiment de l'ebola.
Article científic publicat a la revista Gaceta Sanitària i redactat pel grup de treball de la Xarxa de Vigilància Epidemiològica de la Subdirecció General de Vigilància i Resposta a Emergències de Salut Pública, un exemple de bona experiència a traslladar a altres àmbits.
El Protocol de seguiment de l'embaràs a Catalunya és un document elaborat per l'Agència de Salut Pública de Catalunya, d'acord amb les competències del Servei de Salut Maternoinfantil, adscrit a la Subdirecció de Promoció de la Salut, d'estudi i proposta d'implementació d'activitats preventives i de promoció de la salut orientades a la millora de la salut de les gestants i els futurs nadons a Catalunya.
Aquest protocol s'implementa a tota la xarxa sanitària pública de Catalunya, algunes de les recomanacions concretes (DNA fetal en sang materna) s'implementaran de manera progressiva d'acord amb les directrius del Servei Català de la Salut.
És fruit del consens entre un ampli grup de professionals i les societats científiques de l'àmbit obstètric.
La darrera revisió d'aquest protocol introdueix una actualització general que millora tots els aspectes relacionats amb el seguiment de l'embaràs, així com eines de cribratge per detectar precoçment problemes de salut mental, i millora la detecció de consum de drogues i alcohol o de violència de gènere, que poden afectar la dona embarassada, especialment vulnerable en aquest moment de la vida.
Alhora, incorpora alguns cribratges de malalties emergents, com la produïda pel virus del Zika i una nova estratègia de cribratge de cromosomopaties mitjançant la instauració progressiva de la determinació del DNA fetal lliure en sang materna.
El protocol continua apostant per un sistema de reordenació de l'atenció de l'embaràs i el part en funció del risc de cada gestació, de manera que cada dona pugui accedir als recursos necessaris segons aquesta valoració, i dedica un capítol sencer a la promoció de la salut i la prevenció de la malaltia.
Des d'aquesta pàgina podeu descarregar el document complet del Protocol de seguiment de l'embaràs i accedir a recursos complementaris i relacionats amb aquest document de referència que tenen a veure amb la promoció de la salut i la prevenció de la malaltia en dones gestants.
Accés al protocol, actualitzat l'any 2018, i als documents modificats per a la primera etapa de la implementació del cribratge prenatal d'anomalies congènites amb la prova de DNA fetal lliure en sang materna.
Si al vostre establiment oferiu fruita fresca, de qualitat i de proximitat, us convidem a sumar-vos a la campanya "Aquí Sí: Fruita i salut", una proposta del PINSAP dirigida a restaurants, cafeteries, fruiteries, mercats, supermercats, hotels i altres establiments que promouen el consum de fruita fresca.
És una campanya d'identificació i reconeixement dels establiments compromesos a oferir a la clientela racions de fruita fresca, a punt per consumir.
El Pla integral per a la promoció de la salut mitjançant l'activitat física i l'alimentació saludable, conegut com PAAS, és la resposta de SalutPública per prevenir i controlar l'epidèmia d'obesitat que viuen els països industrialitzats i que està a la base de molts dels problemes de salut crònics.
L'enfocament del PAAS és integral i intersectorial.
Treballa per un costat la capacitació de les persones i les comunitats per prendre decisions informades sobre la seva salut per l'altre, el desenvolupament d'entorns generadors de salut
Dins del PAAS s'inclouen accions de promoció de la salut mitjançant l'activitat física i l'alimentació saludable en cinc àmbits: educatiu, sanitari, comunitari, laboral i de recerca.
Algunes d'aquestes accions són pròpies d n'hi ha d'altres a les quals s'ha donat assessorament tècnic i/o suport institucional.
El PAAS compta amb la participació d'altres departaments de la Generalitat, ajuntaments i ens locals, institucions sanitàries i educatives, gremis, fundacions, empreses privades i altres entitats.
El nou Manual de vacunacions de Catalunya 2020 és la sisena actualització d'aquest document elaborat per la Generalitat de Catalunya que pretén ser una eina útil per facilitar la tasca dels professionals sanitaris que recomanen o administren vacunes en la seva activitat assistencial.
S'ha intentat sintetitzar al màxim els continguts de la publicació per conservar-ne el caràcter pràctic, i s'hi ha afegit bibliografia referenciada.
En aquesta nova edició del manual s'han actualitzat les recomanacions i s'han incorporat dues novetats importants.
El 3 de gener de 2020 es va publicar el Calendari de vacunacions sistemàtiques 2020, que va modificar l'anterior calendari vigent des de juliol de 2016.
El motiu fonamental del canvi ha estat la incorporació de la vacuna antimeningocòccica conjugada tetravalent (vacuna MACWY), als 11-12 anys, en substitució de la vacuna contra el meningococ C conjugada (vacuna MC).
D'altra banda, el mes de desembre de 2019 es van publicar les recomanacions de vacunació dels prematurs consensuades al Consell Interterritorial del Sistema Nacional de Salut, i per aquest motiu s'ha renovat el capítol corresponent d'aquest manual.
El manual mantè l'estructura en tres parts adoptada el 2018.
La primera part aborda coneixement i generalitats sobre la vacunació, la segona part tracta les vacunes de forma individualitzada i la tercera ofereix les recomanacions de vacunació de les persones amb risc de patir malalties immunoprevenibles.
Des d'aquesta pàgina podeu descarregar el document amb la versió original del manual complet.
A més a més, donada la contínua aparició de novetats en el camp de la vacunologia, per mantenir al dia les recomanacions n'oferim també una versió dinàmica, amb els capítols desglossats, que seran actualitzats a mesura que apareguin modificacions de les recomanacions de vacunació.
Feu clic per veure la infografia ampliada
Per facilitar la consulta i ús d'aquest document, l'índex és interactiu i permet accedir directament als continguts que es volen consultar.
Així mateix, totes les pàgines del document inclouen un botó que permet tornar directament a l'índex.
Des d'aquí podeu consultar i descarregar de manera independent els capítols del manual i la informació vigent corresponent a cadascuna de les vacunes disponibles, així com als apartats corresponents a la vacunació en situacions especials.
Un dels objectius del PINSPAP 2017-2020 és portar les estratègies de salut a totes les polítiques a tot el territori.
Per afavorir aquest desplegament, s'ha apostat pel reforç de la governança i, entre altres mesures, s'han creat els consells territorials consultius i de coordinació, que coincideixen amb les regions sanitàries.
El consells territorials valoren les necessitats a través d'un diagnòstic de salut, identifiquen els àmbits prioritaris d'actuació i treballen els temes acordats a través de comissions tècniques.
Inicialment s'han constituït tres comissions tècniques per a cada territori, centrades en problemàtiques concretes de cada demarcació, i dues comissions transversals interterritorials, per treballar els 23 temes prioritzats, relacionats amb l'envelliment, les addicions o les desigualtats i la vulnerabilitat.
En conjunt, les comissions tècniques impliquen unes 800 persones a tot el territori.
Per desinfectar l'aigua de consum humà, habitualment s'empra una solució d'hipoclorit sòdic.
En els equipaments d'abastament que tracten poca aigua i que fan poca renovació de les existències del producte desinfectant, es pot produir un augment en la concentració de clorat, un subproducte de la fabricació, però també generat a partir de la degradació de la solució d'hipoclorit sòdic.
D'acord amb la literatura actualment disponible sobre aquest tema, la hipòtesi més probable és que, la major part de l'excés en concentració de clorat pugui ser degut, sobretot, a un temps llarg d'emmagatzematge, fet que facilita l'esmentada degradació de l'hipoclorit sòdic.
Per això, es recomana efectuar controls que permetin detectar pèrdues de clor actiu que podrien tenir com a conseqüència una concentració insuficient del clor actiu en l'aigua per tractar, amb una pèrdua del poder oxidant i/o desinfectant, i alhora es podria produir un augment en la concentració de clorat.
Cal evitar depassar nivells de clorats superiors al valor de referència (700 μg/L) establerts per l'Organització Mundial de la Salut al document Guidelines for drinking-water quality, 4th edition, incorporating the 1st addendum, publicat l'any 2017.
Per tant, en cas d'utilitzar solucions d'hipoclorit sòdic per tractar l'aigua, cal revisar les condicions de compra i d'emmagatzematge del producte.
Tot i que no hi ha un valor normatiu per al contingut de clorat de la solució d'hipoclorit en la fase d'utilització, cal tenir en compte que, d'acord amb la Norma UNE-EN 901, el contingut màxim de clorat sòdic ha de ser 5,4% (p/p) respecte al clor disponible (Cl2) en el moment de la distribució pel fabricant.
L'estabilitat del producte està molt condicionada per la temperatura, la llum, el pH i la presència de metalls pesants.
La solució pateix descomposició gradual que dona lloc a una reducció progressiva de la concentració de clor (actiu) disponible i a l'increment consegüent de la concentració de clorats.
Per tal d'evitar la degradació de l'hipoclorit sòdic, cal tenir en compte el següent: